text: Мъж признава, че е убил жена си, но тялото се оказва на 1600 години | Вестник Борба - областен всекидневник, Велико Търново
  5644 четения
  12.04.2021 БОРБА БГ 0 коментара
  През 1959-та портретната художничка и любителка на пътешествия Малика де Фернандес се среща с бъдещия си убиец. В рамките на два часа от запознанството им Питър Рейн-Бардт, служител в авиокомпания, ѝ предлага брак. Тя казва "да". Четири дни по-късно Малика вече е омъжена.
  Само след няколко месеца бракът им се разпада и Фернандес започва да пътува отново – този път, ползвайки новата отстъпка за самолетни пътешествия покрай работата на съпруга си. Рейн-Бардт остава в своята къща в Чешър, Англия.
  Две години по-късно Фернандес изчезва напълно и Рейн-Бардт е основният заподозрян. Въпреки че полицията претърсва имота му щателно (и дори разкопава и градината му в търсене на останки) – не са открити никакви улики или следи от Малика. Случаят остава неразрешен в рамките на две десетилетия, след като събитията предприемат странен обрат – открито е част от тяло в рамките на торфено блато край дома на къщата на Рейн-Бардт.
  Фактът, че Рейн-Бардт не знае абсолютно нищо за начина, по който торфените блата работят, е на път да му изиграе една много лоша шега.
  Торфът се създава при разлагането на органична материя – основно растителни материали като мъх. Когато торфеният мъх в частност се натрупа достатъчно във влажните зони и образува торфено блато, пластовете с него образуват киселини, които са особено добри в запазването на тела. Ако човек падне в подобно нещо (или бъде убит и хвърлен в торфеното блато), може да бъде открит векове по-късно така, сякаш е паднал вчера, а не през 400 г. пр. Хр.
  Главата на Човека от Толунд, запазена в торфено блато и открита край Толунд, Силкеборг. Въпреки че изглежда изключително добре запазена, смята се, че мъжът е починал около 375-210 пр. Хр. Източник: Sven Rosborn/Wikimedia Commons (Public Domain)
  Ако Рейн-Бардт е знаел това, вероятно е нямало да бърза със самопризнанията.
  След като полицията открива главата на неизвестна жена в торфеното блато Лондоу Мос, първоначално съдебната експертиза показва, че тя най-вероятно е на 30-50 години. Властите конфронтират Рейн-Бард с тези доказателства, вярвайки, че те са свързани с изчезването на Фернандес две десетилетия по-рано.
  "Мина толкова много време. Мислех, че никога няма да бъде открита" – казва Рейн-Бардт по време на полицейския разпит. Той твърди, че Фернандес се е върнала в дома му по някое време през 60-те и го е заплашвала, че ако не ѝ даде пари, ще разкрие, че е гей – по това време хомосексуалността във Великобритания все още се е смятала за престъпление. Рейн-Бардт казва, че не е имал пари и че двамата са се спречкали.
  "Нещо кипна в мен – казва впоследствие мъжът пред съда и допълва, че я е хванал и е започнал да я тресе, чак след като е спрял, е осъзнал, че я е убил. – Бях ужасен и не можех да мисля трезво. Единственото нещо, което ми хрумна, бе да я скрия."
  Рейн-Бардт казва, че е разчленил тялото с брадва, след което се е опитал безуспешно да го изгори. След като планът му се е провалил, той е хвърлил останките в близкото торфено блато.
  Случаят, който в продължение на близо 20 години е бил неразрешен, най-накрая е затворен. Водещият следовател обаче – детектив Джордж Абът – е озадачен от един основен факт. Ако това в действителност е главата на Фернандес, къде е останалата част от нея? Той изпраща черепа в Оксфордския университет за допълнителен анализ. След като извършват въглеродно датиране, специалистите установяват, че черепът датира от римски времена.
  "Оказва се, че черепът е бил запазен в торфеното блато в продължение на повече от 16 века и че очевидно той няма абсолютно нищо общо с Малика Рейн-Бардт – казва прокурорът Мартин Томас пред съда. – Върховната ирония в случая обаче е тази – неговото откритие доведе директно до ареста на обвиняемия, както и до неговото подробно признание."
  Когато Рейн-Бардт научава как седят нещата в действителност, той се опитва да оттегли самопризнанията си, но вече е твърде късно. На журито са били необходими само 3 часа, за да го признаят за виновен в убийството на съпругата си.